
Är hezech i letschtr Zit viu mit dene Lüt us Paris, Prag, Berlin, Rom, Wien u angerswo dasumegschlage, mite wichtigschte ude beschte Lüt usdr erschte Häufti vom 20. Jahrhundert: mitem Ezra Pound, mitem Wautr Benjamin, mitem Marcel Proust, mitem André Breton, o ganz psungrs mitem Arno Schmidt, wo zwar nüt mit Paris ztüe het gha, abr glich öppis mit Paris ztüe het gha, genauso u scho widr chli meh mitem Franz Kafka, mitem Robert Walser u mitem Alfred Döblin, abr o mitem Mann ohne Eigenschaften, mitem Robert Musil, u ganz psungrs gärn mitem Jean-Paul Sartre, wone immr widr u immr vo Nöiem mit sim ganz erschtunlech umfassende Wüsse u schier gränzelose Vokabular übrschüttet.


Är ischne richtig nacheggange u nachegschliche wine aute Schpanner, heze immr widr vrfougt u hetne scho gäng wöue ufd Schpur cho, das heisst, är ischne mänggisch scho ufe Trichtr cho, oscho viu früechr, woner no nid viu drvo vrschtange het, abr är hez iz eifach no chli gneuer wöue wüsse aus vorhär, nid zletscht, wüu o dr Benjamin viu meh Intressanz drvo vrzeut het, meh, aus Frou Gfeuers Bubi zersch tängkt het u meh, auser sech het chönne erinnere. Abr nid vom Pound, o we dä bide Surrealischte denn one wichtigi Roue het gschpiut, wome nid darf ungrschetze u wome hüt niene meh erwähnt, wüuer zude Faschos ggange isch, wome drvo abr immr widr dütlechi Schpure i sine Cantos fingt, vode surrealistische Wurzle. Dä isch haut eifach schüschno drzue cho, o wenr gäng kilometrwit drnäbe isch xi, u nid zletscht wüu Frou Gfeuers Bubi schliesslech ono zwöimau us reinem Gwunger di türe Cantos vonim kouft het. Zerschte Mau hetter nüt vrschtange, uz zwöite Mau hetter zu sire Überraschig aues vrschtange; da isch sis Vrschtändnis drfür auso chli gwachse.


Abr mitem Schmidt hetters scho gnau gno, viu gneuer aus schüsch, bis nach Norwege ufe u widr abe u wit ufdi witi Heide use mit irne dünne Birkewäudli ude grosse Sümpf, wodi russische Panzer düe abhaute. Är hezech sogar mitem Fouqué usenanger xetzt, mit däm ewige Gschpängscht u mit dere ewige Nachtmahr vom Schmidt u o vo angerne, o wenr no hüt nid cha säge, werum sech dr Schmidt scho so früeh a däm Tubeli dZäng uspisse het. Äs isch im angers xeit schleierhaft, werum dr Arno Schmidt sis haube Läbe a das Thema vrschwändet het; vilech ischr eifach nume viuz schtur xi u hezech drann umz Vrrecke müesse dürebisse. Drum hezech Frou Gfeuers Bubi, wi xeit, haut no einisch dür audi dicke, aute Wäuzr, Schwarte, Schüngke u Schingke düregläse, psungrs düre Proust, wo schüsch eine, wo no jung u xung isch, nume drum list, wüersech dür intensivs Läse säubr wot umbringe, abr psungrs wüuer vom Benjamin vrnoh het, wassech dr Proust zur sire Zit drzue übrleit het, nämmlech das vode vrschidene Wäute, vode vrschidene Lüt i irne vrschidene Wäute, vo de vrschidene Charaktere u irne vrschidene Wahrnämige vo irne vrschidene Wäute, dasch eidütig intressant xi u hetne bidr Lektüre übr Trundine pracht.


Dr gschpunnig Ezra Pound hinggäge isch i aune Beschribige aus Abfäuige u Usfäuige natürlech niene erwähnt worde, ganz im Gägesatz zum Mann ohne Eigenschaften, wo eidütig a Zueschtimmig gwunne het. Abr dr Robert Musil wirt eigetlech o niene richtig erwähnt; es isch erschtunlech u zimmli unvrschtändlech. Aus Öschtrichr schteitr abr sowiso wi gäng dusse im Räge, o bide Öschtricher säuber. Abr bi dene isch das normau. Drbi hetr so viu drmit ztüe, mit Öschtrich, dr Robert Musil, genauso widr Joseph Roth, dr Arthur Schnitzler, dr Ödön von Horvàth udr Stefan Zweig. Abr dr Benjamin het denn ja no nid aues chönne wüsse wi mir hüt, u viu Zämehäng sinim vrschtändlechrwis no nid klar xi. Es isch offesichtlech, dasr ide Zwänzgr- u Drisgrjahr no gareke klare Übrblick het chönne ha; är het viu müesse rate u wärweise u abschetze, au das Züg, wome hüt eifach weis, o wenr scho denn erschtunlech viu meh vom Vrlouf klar xeh het aus aui angere zäme u im Vrglich zu aune angere mitenang.


Nume wäge däm isch Gfeuers Bubi übrhoupt widr einisch ufdi Lüt gschtosse, wonim natürlech scho gäng Idruck gmacht hei, muesr drzue säge, zäme mit viune angerne, wo hie gar nid erwähnt si. Är seit das abr nume, für dasme nid dr Idruck chönnti übrcho, är sigi vo säubr druf cho. Är hocket ja gägewärtig paralisiert ufem Rouschtueu u chasech sowiso fasch nümm bewege; sinr Scheiche füehle sech immr no wi kochti Schpagetti a. Sinr Arme si abr äntlech widr e chli chreftigr worde, so dasrsech wenigschtens widr cha ufschtütze u ufschteue, six im Bett odr six ufem Schtueu, was vorhär o nümme ggange isch.


Abr si Ranze chuntim immr no i Wäg; drum chanr no nid säubr Those alege, Zocke ufezieh u Tschueh binge. Dasche Souerei, abr es isch haut eso. Är schprützt sech jede Fritig das Mitteli, wonim söu häufe, di Muskulehmig widr ufzhäbe, wonr sech dürdi Tablette gäge Choleschterin vor zäh Jahr igfange het, Methrexx, so hoffter wenigschtens. Äs söu das gschissne Cortison ersetze, wonr nümm het wöue näh, wüuer genau weis, dases meh kabut macht, aus dases flickt, u so hetessech nachem erschte Cortison-Schock o agfüeut. No iz gschpürter di cheibe Näbewürkige u Nachwürkige drvo, o wenr dDosis hüt scho fasch widr uf Nuł abepracht het. Numeno 30mg muesr jede Tag näh, u jedi Wuche wirz zum Glück zäh Miligramm wenigr.


Immr no ischr auso dranne, das Cortison langsam widr abzboue, u so xeht sis Läbe im Momänt us, vo Wuche zu Wuche immr zäh Miligramm wenigr; u Tschułd drann isch nume di Tablette gäge zCholeschterin, wonim vor zäh Jahr dr Cheisr het vrschribe. Di het dä ganz Dräck übrhoupt ersch usglöst, wonr hüt dranne lidet, u si beschtätigt sini Anahm, das eim ersch dDökter richtig chrangk mache. Tmuskle sinim aui entzündet worde u hei nahdisnah di ganzi Chraft vrlore, u zwar grad im ganze Körpr, auso hetr sidr e augemeini Muskuentzündig überau, u um genau di Entzündig geiz, wo iz widr mues vrschwinde, wenr nid eifach wot abchratze. Sogar Zhärz heisinim zLängem uz Breitem ungrsuecht, das isch ja one Musku; är het zerschte Mau ufemene Monitor sis eigete Härz xeh schlah. Slurp! Slurp! Slurp! Slurp! hez so lut gmacht, dasme sech grad het müesse schiniere.


Sische Souerei, das schtimmt, abr är dängkt nid drübr nache, wasim da letschtz Jahr zuegschtosse isch; är vrbrichzech gwüss nid dr Gring drübr, das hätti ja sowiso ke Sinn u ke Wärt u ke Zwäck u ke Geischt u wär o nid Tlösig vom Problem. Är gizech eifach nid drmit ap u fertig. Vier müehsami Wuche Schpitau hetne das bis iz gchoschtet, zersch e Wuche zBiu u när drei Wuche zBäup äne, wos e chli früntlechr isch xi ume nümm gäng Wäutsch het müesse rede mite Lüt. Dert hetr am Döktu vrzeut, ä schribi anere Gschicht übr Chäsiz, wo grad wisawi vo Bäup ligt, das sigi abr nume e Zuefau u Tironi vodr ganze Gschicht, u drnah heterim dr Dick und Dünn nach Bäup gschickt, wüu dä Döktu dert wenigschtens eine isch xi, wosech drfür intres-siert het. Das chunnt so säute vor, dasme das mues erwähne u chönne würdige.


Är hezech widr einisch entschlosse, audi Doppu-t numeno denn la zschtah, wemese bim Rede dütlech ghört, u wemese bim Rede nid explizit ghört, de laterse eifach la si. So lutet sini ortografischi Regelig. Zbärndütsche het ja viu Doppu-t, het übrhoupt viu Doppukonsonante, wüu es, grob xeit, eifach e houperigi Schprach isch, nid nume es hüprabschtrakz Grüscht mit viune Absänze u grusige Löchr drinn wi fasch jedi angeri Schprach o. Mänggisch isches sogar e gar ruchi Schprach, das Bärndütsch, u wemes übrtribt, de tönz sofort ganz debiu, primitiv u eifäutig, ganz eidütig vrhacket u vrkacket, u drum later di Vrdopplige, wie aui Vrdopplige, eifach so la schtah, wisi töne. Das isch sowiso Thouptregle vo sire eigete Bärndütsch-Ortografi: Aues so schribe, wis tönt, u nid angers u fertig.


Es git ja o schüsch kenr Regle im Bärndütsche, wo söue gäute; jede Schlufi macht sinr eigete Regle, use zwäckdienlech adi dütschi Schprach u Schribwis apasse wär e schwäre Fähler. Abr me darfs nid übrtribe, schüsch wirz zur Mani; me mues gäng widr e xunge Mittuwäg finge. Im Prinzip nimmtrs eifach wis chunnt, u wasme scho bim Rede gäng zämehängkt, hängktr eifach o bim Schribe zäme. Das ergizech haut eso, u mänggisch wirz richtig luschtig, wi zum Bischpiu bim tüpische Usdruck nahdisnah. Dasches richtig schöns Wort worde, wi o sisiso wisisi odr was gisch was hesch.


Abr är mah nid gäng Gänsefüessli schribe, nid nume, wüuer di huere Gänsefüessli bim Wörd nid im Griff het, sondern wüusi eigetlech übrflüssig si, abxeh vodr diräkte Red. Gänsefüessli si nume für Tubeli; entwedr schribtme öppis, odr me laz la si. Wörd hette ganzi Sammlig vo Gänsefüessli uf Lagr, dütschi, französischi u änglischi, unes laze offebar eifach so use, wisim grad passt. Früechr hetterse gäng müesse nachekorigiere, bisersech einisch gschwore het, se nümme gäng grad wöue usztusche odr zämezflicke, sondern se eifach so lat la schtah, wisi chöme, wibi Dick u Dünn, beziehixwis bi Dick und Dünn. Odr o bi Koni und Toni, wonr nume drum useggäh het, wüuer denn grad mit Bärndütsch agfange het u dassi nid grad eso dick drhärchöme.


U ize ischr sowitt, dasrse gar nümme brucht, nidemau meh bi diräktr Red. „Schäiss drauf“, hetr sech äntlech xeit, „schäiss ufdi huere Gänsefüessli!“


Bi Wörd hetr zudäm di ganzi Outokorektur grad ändgüutig usgschautet u abgschteut; är mahs scho lang nümm vrputze, dasim Wörd gäng wot vorsäge u drirede, wasr fautsch macht, zum Bischpiu o bide Dehnix-h ude huere Doppukonsonante, o wes mänggisch oder meischtens gar nid nötig isch. Abr das wär binim sowiso e hoffnixlosi Sach. Är wot niemr näbesech ha, wonim gäng duet dripfusche, o nid dr Her Geiz us Kalifornie. Iz, wonr mit Schribe äntlech fertig isch, chanr mache, wasr wot, unr macht o, wasr wot, fascheso konsequänt wi dr Arno Schmidt, bittesehr.


Är het iz genau no 106 Büechr idr Sammlig, 106 Büechr, wono übrig plibe si, nachdäm är es paari usegheit het, wonim nümme gfaue hei, wonr abr aui säubr gschribe het. Eine elei gloubz gar nid, 106 Büechr, wo hüt aui no erhäutlech si. Wär weis, wi miggerig es wär usecho, wener bide gschissne Schwizzervrläg plibe wär? Wahrschinlech wäresi scho lengschtens im ewige Büechrhimu glandet u ide Buechantiquariat, aui sini Büechr, zäme mite gschissne Vrleg säubr. Vo dene ghörtme übrigens när niemeh öppis, nid zgringschte, grad vo dene, wosech schüsch aube so gärn aus wahri Literaturliebhabr düe ufschpile, di elände Sackrattene. Abr werum hätr übrhoupt bide private Vrläg söue blibe, wo ufem Buechmarkt o hütno isig aues beschtimme u niemr angers zuechelöh? Si hüete iri miggerige Subvänzionspfründe widi Wahnsinnige u mache drbi aues kabut; die ganzi Schwizzerliteratur isch so kabut gmacht worde, u drmit o aui Schwizzerliterate, u drum giz kes Literaturläbe meh im ganze Land, ke literarischi Usengangersetzig meh u wahrschlinlech o grad kes Kulturläbe meh im ganze Land. U das aues nume dasr au zäh Jahr einisch imene miggerige Ufsätzli ide Zitige vorchunnt, odr dasmenim erloubt, für einisch brav vorne Fernsehkamera zhocke odr zschtah, um sis abgschtangene Värsli dörfe ufsäge.


O das wärim eidütig zblöd worde, u für das öffentleche Trurschpiu ide Massemedie hetr sowiso no nie gschribe. Är schribt nume für sich säubr u fertig, unr wot gäng nume luege, wi öppis usechunnt, wenr schribt, dasch aues; aues angere intressiertne nid. Scho mänggisch ischr gfragt worde, obr de nid rich u berüehmt wet wärde, u wenr aube nume dr Chopf het gschüttlet, hetmenims nid abkouft. Me hetims nie gloubt, niemr hetims jemaus gloubt, u drum seitr drufabe eifach, wenr widr einisch gfragt wird, ober nid berüehmt wett wärde: „I schisse druf.“


Är kennt di massivi Schtörig, wez Fernseh e Reporter schickt, wone Riseufwand betribt udi haubi Chuchi umschteut, nume für drissg Sändesekunde Chabis u Mischt, wo sowiso niemer intressiert. Einisch heisine sogar umz Verrecke bim Tippe wöue fiume; är het müesse ufemene Schämeli ines fischters Eggeli hocke, wonr schüsch nie härehocket, u het müesse tippe wi blöd, o wenr gar nid eso schnäu chönnt tippe, winr denn tippet het fürz Fernseh. Gozeidangk het niemr xeh, wasr für-ne Mischt zämetippet het, abr wahrschinlech hätter hüt übrhoupt nümme ide Fingere, wenr bim Grasr vom Schisgagu-Vrlag plibe wär, so widi angere Schribis, wosech im Auter am Loufmetr gö ge hängke, gö ge erträngke, gö ge abknalle odr sech schüsch irgendwie säubr gö ge fertig mache u subito vodr Biudflächi vrschwinde, viu schneuer, aus dassi jemaus jung u bleich u müed idr Szene uftoucht si. Nüt verschwindet so schnäu wine vrgässene Schriftschteuer – auso, was söu’s? Schad fürz Land. Si lande aui im beschte Fau früechr odr schpetr im Auters- u Pflegeheim, wi aui angere o, bide lahme Greise u Greisinne, u vo au dene ehemalige Scharwänzler u Schliimschiissr idr Szene ghörtme nächär sowiso kes einzix Wort meh, nie meh o nume e Pips.


Sisch eifach schad, di Vrschwändig, zLand häze nötig odr wenigschtens einisch nötig gha. Abr zLand brucht kener gschide Chöpf; zLand brucht Kriecher u Schnaagger u Bättler u vor auem Arschläcker, viu Arschläcker! Me mues nämlech wüsse, dases i däm Land hüt ke Literatur meh git, wodr Name no vrdienet, ums no einisch zerwähne; Tregierig ud Politik heise erfougrich massakriert, audi schüche u schüchterne Schribis. Es git o kes Literaturläbe meh i däm furztrochene Land vodr glattpolierte Lugi, vodr schpieguglatte Obrflächi vom Säubstbetrug, wos jedem gäng nume ume eiget Vorteu geit, u schüsch um nüt; es git hieume numeno Kitsch u Dräck u Mischt u Schrott udi absoluti Glichgüutigkeit, unes git hieume nümme derartig Exotischs wine literarischi Usenangrsetzig odr o numenes bescheidnix literarisches Läbe wi früechr. Di Zitte si ändgüutig vrbi; Dpolitikr blibe hüt i irne gschützte Rüüm u Wärchschtätte schön keimfrei ungr sich u i irer eigete, für si elei gschaffene Wäut, hüetesech vor Kontäkt mittem Dräck vom Autag dusse u chönne de Lüt vrzeue, wassi wei, jede Seich, wüus o ke kritische Schurnalismus näbdr kritische Literatur meh git, o ke kritischi Opposizion meh, nüt Settix meh. Es git o kenr kritische Chöpf u kenr kritische Schtimme meh, u so, wis im Land o ke Kułtur meh git, giz haut o ke Literatur meh, das chamesech eifach merke.


Är weis nidemau, ob das guet odr schlächt isch für das chline, bedütixlose Land, wo ke Ahnig het, i weli Richtig äs sech hüt söu bewege. Äs machz wahrschinlech eifach so wi gäng: Äs louft eifach de Grosse hingrnache – abr gäng de fautsche.1 Dasche manische Zug vonim, u dä louft so sicher wi nume öppis.


Abr Frou Gfeuers Bubi isch das hüt zimmli glich; äs kümmerezech nümme drum; das Thema isch für ihns erlediget; schliesslech hez 106 Büechr übr das Land gschribe, das längt. Me mues sech das mau vorschteue: Sit 1974 hetr Gfeuer übr das Land gschribe u publiziert, u niemr hez jemaus zur Kenntnis gno, ganz psungrs die nid, wosech gärn mau aus wahri Literate u ächti Literaturkenner ufschpile, grad die nid, wo sowiso nume gäge Barzahlig öppis schribe: Das seit aues übr das Land us, meh giz drübr nid zsäge.


Äs ischim hienache übrhoupt viu glich worde, viu meh aus früecher; dGlichgüutigkeit het binim lengschtens übrhand gno. Är isch säubr übrrascht vo dere Wändig; es ischim drbi, aus wärim e grossi Lascht vode Schułtere gheit, nämlech das aues, wasr es ganzes Läbe lang us vöuig unvrschtändleche Gründ mizech het müesse dasumetrage u dasumeschleppe: Tusenangersetzig mitr Schwiz. Meh aus 106 Büechr hetr zersch müesse schribe, um das aues äntlech loszwärde; das muesim zersch mau eine nachemache, 106 gueti Büechr, nota bene.


Är weis, dases schwär isch, das öpperem klar u begriifflech zmache, wüu au drvo usgö, das aui läbige Schriftschteuer wette rich u berühmt wärde, u drum schteit bi dene Löle öpr, wo das angäblech nid wöui, gar nid ersch ufem Programm, o nid ufdr Wartelischte. Korekt: Är schteit niene ufem Trichter, schteit nid ufemene Raschtr, ghört nid id Schtruktur u isch ganz eifach unvorschteubar inexischtänt. Abr niemerem chame erkläre, wases fürne Woutat isch, äbe nid müesse berüehmt zsi, äbe nid zude professioneue Schnurine müesse zghöre ud Zäng müesse la korigiere, dases ufem Foti oder im Fernseh besser usxeht, sondrn i auer Rueh a sim Züg chönne zschaffe u fertig. Das isch scho immer sis Ziu xi, u das hetter erreicht: Aues zschaffe, waser wot schaffe, u drbi unbekannt u unerkannt u drum unbehelliget zblibe u drzue erschno i Rueh glah zwärde. Wüu das bruchz zum Schribe. Nüt mit Idiote ztüe zha, das ische wahri Woutat, udi chame dür nüt ersetze, o nid mit viu Gäut oder mit viu öffentlecher Anerkennig. Anerkennig für was? Für Pfüchs.


Ihn hez immr nume u einzig intressiert, öppis säubr chönne zmache, auso i sim Fau öppis säubr chönne zschribe odr öppis säubr zmale, ohni dasim gäng öpper cha dripfusche u drirede; nume das hetter zum Ziu gha, u nüt angers. Wüu dripfusche hettim scho mänge wöue; bide Vrläg ischim gäng massiv dripfuschet worde, u ide angere Medie sowiso, im Radio, im Fernseh, im Theatr u ide Zitix-redakzione u ide Galerie. Dert isches offebar sogar säubschtvrschtändlech xi, dasmenim massiv dripfuschet het. Abr äbe: Nume Zmache elei hetne intressiert, nid zVrchoufe, nid zVrbreite, nid zKomentiere, nid zVrschärble, u sich säubr hätter sowiso nie wöue vr-chouffe. Abr grad das hätr müesse mache, wenr hät wöue erfougrich si, wime seit, was immr dä Erfoug a grusigem Züg bedüttet hät. Är isch aus Schribi nie zum Vrchouf gschtan-ge, onid aus Maler; hätter sech wöue vrchouf-fe, de hätter zersch mau müesse chöiflech si, u das hetter erfougrich chönne abwehre u vrmide. Immrhin das, seitersech hüt, immrhin das hetter drmit erreicht. Är isch suber plibe, u so söus blibe.


Genau das hetja dr Schtrasseglon zBätlähäm äne nie vrschtange, är wo gäng fürnes Zuefauspublikum mues ufschpile, usgrächnet är, wo sech gäng vo Nöiem mues frage, was äch zPublikum vonim wet xeh, wo auso gäng gägenes Publikum mues aträtte, är, wo umz Vrrecke amene glängwilete Publikum mues gfaue, choschz was wöu. Dr Schtrasseglon het nie begriffe, das Frou Gfeuers Bubi das aus Indipendent, auso aus unabhängige Schribi u Mali, auso aus Indi gar nid nötig het, nid nume, wüuers nid wot ha, sondern wüuers für sini Arbeit gar nid cha vrwände u drum gar nid ersch brucht; är geit schliesslech o nid zersch zPublikum ge frage, wases übrhoupt wetti läse, wes übrhoupt cha läse, odr wases für Biudr möchti aluege unzowittr; är fragzech, ganz im Gägeteu, überhoupt nie, was zPublikum wetti, u wenrs trotzdäm wüssti, de müesstr wahrschinlech grad ge chotze. Wär ufene Publikumsgschmack igeit, isch säubr tschułd.


Är chäm auso ke Sekunde lang ufe Gedangke, öppis wöue zschribe, was amene gschissne Publikum eventueu würdi gfaue; das fäuti grad no! Är schribt usdrücklech nume das, was ihm säubr gfaut, u nüt angers; das isch sis einzige Rezäpt u sis einzige Ziu, u das isch, abxeh drvo, scho schwirig gnue. Es isch schwär, we nid zschwärschte, zu sine eigete Sache zfinge. Abr das isch übrhoupt di einzigi richtigi Hautig, wos git, nume näbebi xeit; nume die zeut no öppis, wüu e Tegscht odr es Biud umbedingt outentisch mues si u absolut outentisch mues blibe; nume da dran chame dQualität vomene Tegscht odr vomene Biud odr vomene Lied erkenne u mässe. Aues angere isch nämmlech nume Kitsch, Literaturkitsch odr Biudrkitsch odr Musigkitsch, um genau zsi, u vo däm giz viu zviu u hez gnue überau. Das, wasme hüt kennt, auso das, was hüt usde Vrleg odr usde Galerie usechunnt, auso das, wasme hüt überau apriisst, isch nüt aus Kitsch vo Kitschbrüeder, koufte Kitsch vo koufte Lüt, auso vrchoufte Kitsch vo vrchoufte Lüt, u das ische klare Fau vo literarischer odr vo künschtlerischr Rückentwicklig im fortlouffende Ungrgang une logischi Foug vodr augemeine wirtschaftleche Entwicklig übrhoupt. Dkułtur säubr het drbi immr zZwöi am Rügge. Odr zDrü.


Numeno Kitsch wirt hüt finanziert, Kitsch vo Tubeli für Tubeli, u numeno Kitsch wirt hüt proklamiert, Kitsch vo Tubeli für Tubeli, u numeno Kisch wird prämiert, Kitsch vo Tubeli für Tubeli, u so hetr Vrlag kenr Lämpe mite unabdingbare Subvänzione vom Schtaat meh, wüu dr finanzieu Druck füre Vrlag angäblech immr viu zgross isch, o nume fürnes ganz dünns Büechli: „We du nid usebringsch, wasis gfaut“, seitim dr Schtaat im Gägelouf, „näme mr dir dr Vrlag eifach wägg u löne la gheie u fertig.“ So eifach geiz.


Dpolitik beschtimmt, was truckt wirt im Land u was nid, was usechunnt u was nid, u das isch überau ufdr Wäut so.


Pfrläg wei natürlech gäng ufdr sichere Site schtah u gäbe nume höch a wi gäng, bitte sehr, solangsi nonid Tschrube gmacht hei u solangme das nid mues läse, wassi usebringe. Vode chline, ehemaus relativ unabhängige Vrläg si hüt fasch au wit furt u wägg vom Fänschtr, udi grosse Vrläg lide aui am gliche rapide Läserschwund. Niemr chouft no Büechr; läse isch viu zaschträngend worde, choschtet viu zviu u brucht viu zviu Zit. U werum söt eine es dicks, längwilix Buech läse, wenr nächär müglecherwis dr Fium im Fernseh cha xeh? sägesi aube wi aus Entschułdigung.


Dr Wautr Benjamin het gschribe, me söu imene literarische Tegscht nie ich schribe, u das isch wahrschinlech richtig so, cha abr nid immr konsequänt umxetzt wärde. Abr nid nume vrmidetme drmit dr Konflikt mit sich säubr, me umgeit so o audi Widrschprüch, wo drmit vrbunge si u unuswichlech entschtöh, wemese nid beachtet, u zwar im Chopf vo däm, wo schribt säubr. Weme das gschissne Ich cha dusse phaute, de ischme ufdr sichere Site, u me cha zSchribe eifach la louffe wi bim Bisle, ohni sech gäng müesse zhingrsinne. Me chas eifach la rünele, u so muesme sech nid vrträje u vrchere u vrworrgge, u me schtoglet u schtiglet u schtagglet u tschirgget u schtouperet o nid gäng übr Schtock u Schtei drmit, u so muesme sech o nid grad aus Erschz gäng erkläre u entschułdige, wüu Erklärige u Entschułdigunge jede Tegscht, u manr no so guet si, zerschemau eifach kabut mache. Es git scho schüsch so viu zviu zerkläre, u Entschułdigunge hei drbi nüt zsuche. Wärsech für sini Tegschte mues entschułdige, het scho grad vo Afang a vrlore; so isch Zituazion.


Frou Gfeuers Bubi het dismau zu sire Überraschig übrhoupt viu Benjamin vrschtange, viu meh aus schüsch; är weis gar nid, obs am Autr ligt, dasr binim äntlech isch nachecho, u zwar vom Afang bis zum Schluss, auerdings ersch nach viune Jahr, nota bene, sogar bide pariser Passasche-Tegschte, wonr früechr übrhoupt nid isch nachecho, wüuer scho denn di pariser Passasche schliesslech vo Afang a kennt het u nid gwüsst het, dassi denn, auso ide Drissgrjahr, no öppis Nöis si xi u wüusinem scho denn aus nüt Psungrs si vorcho.2 Denn abr sisi, wi xeit, no öppis Nöis xi; sisi so öppis Nöis xi, di gleserne Durchbrüch dür di ganze Hüsrzile düre, das Tlüt numeno gschtunet hei, u Zurrealischte si denn äxtra idi nöie Pas-sasche ineggange, nume um gaz Suffe u gaz Liire, wüu si nümme i irne Qartier usse hei möge dasumehange, wose aui Tubeli u Trottle kennt uwi Dräck behandlet hei.


Dr Benjamin säubr abr isch gäng unsichtbar hingr de Surrealischte nacheglüffe u het trotzdäm nie dr Aschluss gfunge, dä arm Cheib, o wenerne gärn gfunge hät. Är isch haut eifach zschüch u zgschid xi für setix Tubelizüg, vilech o zschpät, unär hätti o gar nie idi vrruckti Xeuschaft inepasst, ehrlech xeit. Nachträglech chame das guet abschetze. Är isch viu zgebiudet uz seriös xi für setix vrworgglez Pariserzüg vo dene Schtürmicheibe. Ob das abr es Gück isch xi fürt Geischteskułtur ut Geischtrkultur, odr obs es Päch fürz öiropäische Geischtesläbe uz öiropäische Geischtrläbe isch xi, chame hüt nümm säge, abr dr Benjamin säubr isch so gwüssehaft i auem xi, wasr tängkt u gmacht u gschribe het, dasr eifach nid idi inovativi u exklusivi Schnuderi-Familie vode parisr Schnudrbuebe ghört het, o wesne brönnend intressiert het, wassisech dert ustängkt hei u wassi dert posget hei, o wenr auso gärn mitgmacht hät, o wesi dert würklech ganz küehni Plän gschmidet hei, ifrschtange, Plän, wo tatsächlech nöi si xi, u zwar grad für di ganzi Kunscht udi ganzi Kułtur, o wenr dert widr ufdi komische Theorie vom Sigmund Freud troffe wär, wonim scho immr imponiert hei. Abr är hätti nie e surrealischtische Tegscht fertigpracht, das wäri gäge aui sini unusgschprochene Prinzipie vom seriöse Schribe vrlüffe; är het eifach bi däm Materiau müesse plibe, wonr scho vorhär repräsentiert het, nämlech bidr modärne dütsche Intelektualität us Berlin –u schüsch bi nüt. Scho das elei ische grossi u schier unmüglechi Ufgab xi, angesichz vode Vrwüeschtige dürt Nazi.


Frou Gfeuers Bubi muessech drbi, was di pariser Szene betrifft, leidr o ufd Meinig vodr Frida Kahlo schtütze,3 wo denn irem ganze Widrwiue, irer ganze Abneigig, irer ganze Abschöi u irem ganze Abschtang de pariser Surrealischte ume Breton gägenüber, wose übrigens grad hei wöue vrinahme, het Usdruck vrleiht, o weni drmit am Breton wahrschlinlech echli Unrächt tue. Schliesslech heisi ume Breton ume dür intensivs Dasumehange ide Schpünte vo Paris ide Zwänzgr- u Drissgrjahr di ganzi Kunscht vom 20. Jahrhundert prägt, wo übrigens scho zZüri währentem erschte Chrieg mitem Dada agfange het, uno viu vorhär, weme a Latréamont, Rimbaud, Guillaume Appolinaire, Alfred Jarry odr a Tristan Tzara dängkt, wodr wahr udr würklech Urschprung vo auem si xi, o we Pfranzose öppis ganz angers drzue würde säge, was vorhär sigi xi u was nächär sigi cho, u zwar i aune Schparte vodr Kunscht udr Kułtur, nota bene.


Das hetne nächär niemr meh nachegmacht, u Tnazi udr zwöit Wäutchrieg hei sowiso aues kabut gmacht, wi dr Sartre usfüehrlech het dargschteut. Vilech zum Glück, wüu nächär öppis angrs het müesse cho, dr nöi Realismus odr wime däm söu säge. Vilech isches abr trotzdäm schad xi, wär weis? Me cha zRedli vodr Zit nümme zrüggträje, me chas nie zrüggträje, o we das vili gärn möchte. U wis nächär isch witrggange, auso nachem Chrieg, das wüssemr ja säubr meh odr wenigr.


Das Dehnix-h chuntim, zäme mite Doppukonsonante, gäng widr id Queri, unr fragzech o hie scho lang, wi das äch söu witerga. Dehnix-h u Doppukonsonante si im Bärndütsche hüffig, ume muesse denn bruche, auso o schri-be, wemese ghört bim Rede. Drbi blibz. Wemese nid ghört, denn isches ja glich. Dasch eifach zvrschtah: Wasme ghört, wirt o gschribe, o wes gramatikalisch gar nid inepasst. U wasme nid ghört, blibt o im Schriftleche duss. Dgramatik chame sowiso grad vrgässe, u dä Grundsatz giut überau im Tegscht u grad für immr. Drbi darfme nid vrgässe, dasmes im Bärndütsche lutlech gärn duet la schliffe u la tribe u la hange u la tschättere u la vrmüesle, wi weme e schwäri Zunge hät, so wime lutlech gärn duet zämesetze u zämehängke odr abeschlücke u vrmule u vrlöle u vrlauere. Das söu o im Schriftleche glich si u glich blibe wi im Müntleche. Drmit duetme vrmide, dasme ufenes künschtlechs Radiobärndütsch vrfaut, wos i Würklechkeit gar niene git odr nume bide Schpiessr ude Mehbessere u bi dene, wo meine, si sige öppis Bessers, wo auso bi au dene, wo düe ällele, zum Bischpiu, duet vrhäbe.


Au die, wo nämlech schprachlech gschuelet si, es subrs Bärndütsch zrede, merke äbe nid gäng, dassi eigetlech nume es übrsetzts Bärndütsch rede, es frömds, nidemau es schichtschpezifisches, ones politisch übrsetzts u düregschtrählets, nota bene, wos i Würklechkeit o nid git, auso es freisinnix Bärndütsch. No schlimmr wär numenones akademisches Bärndütsch odr gar es aristokratisches Bärndütsch, genauso wines betont ufgschteuz, ufxetzts u usepützlez, düregschpüelez u dürepürschtez Purebärndütsch, wo ke einzige Pur im Kanton redt. Ke einzige Pur redt eso bedächtig u debiu wid Pure im Radiohörschpiu. Das reimzech jano!


E durchschnittleche bärner Pur murmlet eigetlech gäng nume unvrschtändlechs Züg vorsech häre; är nouschlet u nörglet u mulet u nürzet u chäret, so dasmene meischtens fasch nid vrschteit. So unvrschtändlech abr tönt nume zrichtige Purebärndütsch; es isch numenes Murmle unes ändloses Chääre, was da usechunnt, mänggisch nones wüeschz Schimpfe u Flueche unes schtändix Usehöische drzue; meischtens isches abr numenes Gjammr, es Grännizüg, es Raue unes ändloses Aschułdige u Beschułdige, immr äng vrbunge mit viu Säubschtmitleid u Jammrtantegedöns.


Me füehrt di komischi Hautig ufdi schwäri Niderlag vode gschlagene Pure im schwizerische Purechrieg vo 1526 zrügg, u vilech isch sogar öppis dranne, vilech o nid. Me weis nüt Gnaus, ud Pure vrzeue eim nüt drübr, wüusi gar nüt drübr wüsse; uf jede Fau hez öppis mite Pure ztüe, wo bis i Tmiti vom 19. Jahrhundert 90 bis 95 Prozänt vodr Bevöukerig usgmacht hei. Das darfme nid vrgässe: di ungrschti Schicht, di ermschte Cheibe, die, wo absolut nüt zsäge gha hei, si dPure xi, psungers di vile chliine Purli u Bärgpure; dasch eifach zphaute. Das isch di rächtlosi Mehrheit xi, wome denn het chönne fertig mache, so wi hüt die ussländischi Arbeitnähmerschicht.

